L-Armata Russa attakkat bażi militari fil-Krimea. L-aħħar rapporti qed jindikaw li fl-attakk indarab raġel bis-suldati Russi jieħdu taħt idejhom il-bażi ta’ Belbek qrib Sevastopol. Attakk ieħor sar minn persuni armati li huma favur ir-Russja fuq vapur navali u mijiet ta’ dimostranti mhux armati ħatfu bażi navali Ukrena f’Novofedorivka, fil-punent ta’ Krimea. Sadanattant ir-Russja qalet li l-Unjoni Ewropea hija maqtugha mir-realtà minħabba li imponiet sanzjonijiet kontra 33 persuni prominenti Russi. Il-Ministru tal-Affarijiet Barranin Russu qal li r-Russja qed tirriserva d-dritt li tirreaġixxi. Is-Segretarju tal-Affarijiet Barranin Ingliż William Hague wissa lir-Russja li qed tiffaċċja iżolament u stagnar minħabba l-kriżi fl-Ukrajna u qal li wasal iż-żmien li jiġi kkunsidrat stat ġdid tar-relazzjonjiet magħha differenti minn dak tal-aħħar 20 sena. Sadattant mal-100 osservatur tal-Organizzazzjoni għas-Siġurtà u l-Koperazzjoni fl-Ewropa dalwaqt ser iżuru l-Ukrajna u ser imorru anke f’żoni fejn hemm gruppi ta’ nies li huma favur ir-Russja fix-xlokk tal-pajjiż. L-osservaturi mhux ser imorru fir-reġjun tal-Krimea għax issa sar parti integrali mir-Russja.